บอร์ด PTTEP ไฟเขียวเลื่อนประชุมสามัญผถห.ปี 63 ลดเลี่ยงโควิด-ลุยปันผล 3.75 บ.ตามแผน
บอร์ด PTTEP ไฟเขียวเลื่อนประชุมสามัญผถห.ปี 63 ลดเลี่ยงโควิด-ลุยปันผล 3.75 บ.ตามแผน
บอร์ด PTTEP ไฟเขียวเลื่อนประชุมสามัญผถห.ปี 63 ลดเลี่ยงโควิด-ลุยปันผล 3.75 บ.ตามแผน
28 มี.ค. 2563

บริษัท ปตท.สำรวจและผลิตปิโตรเลียม จำกัด (มหาชน) หรือ PTTEP เปิดเผยว่า ตามที่คณะกรรมการบริษัท ปตท.สำรวจและผลิตปิโตรเลียม จำกัด (มหาชน) หรือ PTTEP ได้มีมติกำหนดวันประชุมสามัญผู้ถือหุ้นประจำปี 2563 ในวันจันทร์ที่ 30 มีนาคม 2563 เวลา 14.00 น. แต่เนื่องจากสถานการณ์การแพร่ระบาดของโควิด-19​ ระบาดหนักทั่วประเทศ
ดังนั้นบริษัทในฐานะหน่วยงานของรัฐ สมควรให้ความร่วมมือกับภาครัฐอย่างเต็มที่ และเป็นการแสดงถึงความรับผิดชอบต่อสังคมโดยรวมจากประกาศกรุงเทพมหานคร เรื่อง สั่งปิดสถานที่เป็นการชั่วคราว เพื่อลดโอกาสการแพร่ระบาดของโรคในสถานที่ต่าง ๆ และเพื่อให้การควบคุมโรคทันเวลาและจำกัดการชุมนุมของประชาชนในวงกว้าง
ล่าสุดวันนี้(28 มี.ค.63) คณะกรรมการ ปตท.สผ.ครั้งที่ 7/2563/479 ได้พิจารณาให้เลื่อนการประชุมสามัญผู้ถือหุ้นประจำปี 2563 ออกไปก่อน โดยยกเลิกกำหนดวันประชุมและวาระการประชุม ตามมติที่ประชุมคณะกรรมการบริษัท เมื่อวันที่ 30 มกราคม 2563 โดยการเลื่อนการประชุมสามัญผู้ถือหุ้นดังกล่าวจะไม่ส่งผลกระทบต่อการดำเนินงานของ ปตท.สผ. อย่างมีนัยสำคัญ 
ทั้งนี้ เมื่อสถานการณ์คลี่คลายและเหมาะสม คณะกรรมการบริษัทจะพิจารณากำหนดวันประชุมและวาระการประชุมสามัญผู้ถือหุ้นประจำปี 2563 ขึ้นใหม่ และจะได้แจ้งให้ผู้ถือหุ้นทราบต่อไป
อย่างไรก็ตามบริษัทยังให้จ่ายเงินปันผลระหว่างกาล สำหรับผลประกอบการปี 2562 ตามงบการเงิน สิ้นสุดวันที่ 31 ธันวาคม 2562 ที่ได้รับการตรวจสอบโดยผู้สอบบัญชีของ ปตท.สผ. แล้ว
โดยจ่ายจากกำไรสะสมที่ยังไม่ได้จัดสรร ที่ผ่านการเสียภาษีเงินได้ตามพระราชบัญญัติภาษีเงินได้ปิโตรเลียมในอัตราที่เคยเสนอไว้เดิมหุ้นละ 3.75 บาท การจ่ายเงินปันผลระหว่างกาลดังกล่าวจ่ายให้แก่ผู้ถือหุ้นที่มีสิทธิได้รับเงินปันผลตามที่ปรากฏรายชื่อ ณ วันกำหนดสิทธิผู้ถือหุ้น (Record Date) ในวันที่ 14 กุมภาพันธ์ 2563 และกำหนดจ่ายเงินปันผลในวันที่ 10 เมษายน 2563
ทั้งนี้ เมื่อรวมกับการจ่ายเงินปันผลระหว่างกาลสำหรับงวด 6 เดือนแรกของปี 2562 ในอัตราหุ้นละ 2.25 บาท รวมเป็นการจ่ายเงินปันผลสำหรับผลการดำเนินงานรวมในปี 2562 ในอัตราหุ้นละ 6 บาท
ปตท.สผ. ขออภัยท่านผู้ถือหุ้นที่ต้องเลื่อนการประชุมสามัญผู้ถือหุ้นประจำปี 2563 ในครั้งนี้อย่างกะทันหันด้วยเหตุผลดังกล่าวข้างต้น อย่างไรก็ตาม ปตท.สผ. จะติดตามสถานการณ์การระบาดของ COVID–19 อย่างใกล้ชิด เพื่อจัดให้มีการประชุมสามัญผู้ถือหุ้นโดยเร็วต่อไป